Ol Provep
(Gutpela Sindaun)
Stat bilong trupela save.
1
1Dispela buk em i buk bilong ol provep bilong Solomon, pikinini man bilong Devit, king bilong Israel.
2Long ol provep bai yu kisim trupela save na bai yu kisim stretpela tingting,
na bai yu klia long ol tok i dip tumas.
3Ol provep bai stretim tingting bilong yu long olgeta samting bilong laip bilong yu na bai yu skelim gut tru olgeta pasin bilong yu.
Bai yu mekim pasin i rait olgeta na pasin i stretpela olgeta na pasin i fea olgeta.
4Ol provep bai lainim ol man i no gat save na bai ol i kisim save na skelim gut tru olgeta samting long laip bilong ol.
Ol provep bai lainim ol yangpela man, bai ol i kisim trupela save na bai ol i ai klia na wokabaut long gutpela pasin na i no gat sem.
5Yu husat i save liklik long trupela save, orait yu harim gut na yu lainim ol gutpela samting moa,
na yu husat i save liklik long skelim ol samting long gutpela wei, orait yu kisim sampela gutpela stia moa,
6na bai yupela klia long ol wan wan provep na ol wan wan tok bokis,
na bai yupela klia long ol toktok na long ol hatpela toktok bilong man i gat trupela save.
7Pasin bilong pret long BIKPELA em i stat bilong trupela save,
tasol ol ful bai givim baksait long trupela save na stretpela tingting.
Lukaut long gris pasin.
8Pikinini man bilong mi, yu mas harim stia toktok bilong papa bilong yu,
na yu no ken i lusim skul bilong mama bilong yu.
9Tupela i stap olsem flaua bilong bilasim het bilong yu
na tupela i stap olsem sen bilong bilasim nek bilong yu.
10Pikinini man bilong mi, sapos ol sinman i grisim yu,
yu mas i stap strong na no ken i harim tok bilong ol.
11Sapos ol i tok, “Yu kam wantaim mipela, na yumi hait i stap na yumi kilim i dai wanpela man,
yumi hansapim ol kwaitpela manmeri,
12yumi winim ol, olsem matmat i save winim ol manmeri,
yumi winim ol olgeta, olsem ol manmeri i go daun olgeta long ples bilong diaman.
13Bai yumi kisim ol gutpela gutpela kago,
na yumi pulimapim haus bilong yumi long ol gutpela kago yumi stilim.
14Yu kam pas wantaim mipela,
na yumi serim ol kago yumi kisim.”
15Pikinini man bilong mi, yu no ken i bihainim ol.
Yu no ken i tromoi lek bilong yu long rot bilong ol.
16Long wanem, ol i ran i go long ol sin pasin,
na ol i hariap long kapsaitim blut bilong manmeri.
17Taim ol pisin i lukim wanpela man i haitim umben, orait dispela umben i no inap holimpas ol.
18Ol dispela man nogut, ol i hait i stap na bai ol i kapsaitim blut bilong ol yet,
na bai ol i bagarapim ol yet tasol.
19Harim. Ol man i bihainim pasin nogut bilong kisim mani na kago bilong ol, bai ol i bagarap tasol.
Dispela mani na kago bai pinisim laip bilong ol man i kisim.
No ken lusim trupela save.
20Trupela save em * i singaut bikpela long rot,
na em i bikmaus long ol ples bilong ol maket.
21Em i kraiaut long rot bung bilong ol rot i bisi tumas,
na long dua bilong siti em i autim toktok bilong em.
22Na em i tok, “Yupela manmeri i no gat save, hamas taim moa bai yupela i amamas i stap long longlong bilong yupela?
Yupela manmeri bilong mekim tok bilas, hamas taim moa bai yupela amamas long tok bilas pasin bilong yupela,
na yupela ol ful i hetim trupela save?
23Sapos yupela tanim na bihainim tok mi mekim bilong stretim yupela,
orait harim, bai mi kapsaitim olgeta tingting bilong mi long yupela;
bai mi mekim ol toktok bilong mi i kamap ples klia long yupela.
24Mi bin singaut long yupela, tasol yupela les long mi.
Mi bin tromoi han bilong mi i go long yupela, tasol i no gat wanpela bilong yupela i tingting.
25Yupela i bin givim baksait long gutpela stia tok bilong mi,
na yupela i les tru long mi stretim yupela.
26Long dispela as mi tu mi bai lap long yupela taim trabel i kamap long yupela.
Bai mi mekim fani long yupela taim bikpela hevi i kamap long yupela.
27Bai mi lap taim bikpela pret i wasim yupela olsem hevi ren
na taim trabel bilong yupela i sakim yupela olsem bikpela win.
Bai mi lap taim bikpela hevi na pen i kamap long yupela.
28“Em olsem na ol bai kam krai krai long mi, tasol mi no inap harim
krai bilong ol.
Ol bai wok strong long painim mi, tasol ol i no inap lukim mi.
29Long wanem, ol i bin hetim trupela save,
na ol i no bin wokim gutpela disisen na pret long BIKPELA,
30na ol i no laik mi stretim ol na ol i les long olgeta gutpela stia tok bilong mi.
31Em olsem na ol bai kaikaim kaikai bilong wei bilong ol,
na ol bai pulap long kaikai bilong pasin bilong ol yet.
32Harim. Ol manmeri i no gat save, pasin bilong givim baksait bai kilim ol i dai,
na bikhet bilong ol ful bai distroim ol.
33Tasol, manmeri i bihainim tok bilong mi, bai ol i stap gutpela,
na bai ol i stap bel isi na ol i no inap wari long wanpela trabel.”
* Long Tok Pisin “em” i ken i makim man o meri. Long tok ples Hibru, taim Buk Provep i diskraibim trupela save, “em” i makim meri.
lmo_Latn tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn